text: РЕГЛАМЕНТ (ЕС) № 678/2013 НА СЪВЕТА
  от 9 юли 2013 година
  за изменение на Регламент (ЕО) № 974/98 във връзка с въвеждането на еврото в Латвия
  СЪВЕТЪТ НА ЕВРОПЕЙСКИЯ СЪЮЗ,
  като взе предвид Договора за функционирането на Европейския съюз, и по-специално член 140, параграф 3 от него,
  като взе предвид предложението на Европейската комисия,
  като взе предвид становището на Европейската централна банка,
  като има предвид, че:
  (1)
  Регламент (ЕО) № 974/98 на Съвета от 3 май 1998 г. относно въвеждането на еврото (1) предвижда въвеждането на еврото на мястото на валутите на държавите членки, които са изпълнили необходимите условия за приемането на еврото към момента на навлизането на Общността на третия етап на икономическия и валутен съюз.
  (2)
  Съгласно член 4 от Акта за присъединяване от 2003 г. Латвия е държава членка с дерогация по член 139, параграф 1 от Договора за функционирането на Европейския съюз.
  (3)
  Съгласно Решение 2013/387/ЕС на Съвета от 9 юли 2013 г. относно приемането на еврото от Латвия на 1 януари 2014 г. (2) Латвия изпълнява необходимите условия за приемане на еврото и дерогацията за тази държава членка се отменя от 1 януари 2014 г.
  (4)
  За въвеждането на еврото в Латвия е необходимо включването ѝ в обхвата на действащите разпоредби относно въвеждането на еврото, установени в Регламент (ЕО) № 974/98.
  (5)
  В плана на Латвия за смяна на валутата се посочва, че банкнотите и монетите евро ще станат законно платежно средство в тази държава членка от деня на въвеждането на еврото като нейна валута. Следователно датата на приемане на еврото и датата на преминаване към парична наличност в евро следва да бъде 1 януари 2014 г. Няма да има период на постепенно изтегляне от обращение на заменяната валута.
  (6)
  Приложението към Регламент (ЕО) № 974/98 следва да бъде съответно изменено,
  ПРИЕ НАСТОЯЩИЯ РЕГЛАМЕНТ:
  Член 1
  Приложението към Регламент (ЕО) № 974/98 се изменя, като се добавя следният ред в таблицата между вписванията за Кипър и Люксембург.
  „Латвия
  1 януари 2014 г.
  1 януари 2014 г.
  Не“
  Член 2
  Настоящият регламент влиза в сила на 1 януари 2014 г.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 9 юли 2013 година.